Kīra Naitlija

Kīra Kristīna Naitlija (; dzimusi  Londonā, Anglijā, Apvienotajā Karalistē) ir angļu aktrise un modele. Savu aktrises karjeru sāka ar mazām lomām dažādās filmās, taču starptautisku ievērību guva pēc dalības filmu "Iesit kā Bekhems!" (Bend It Like Beckham) un "Karību jūras pirāti: Melnās pērles lāsts" veidošanā.

Naitlija ir piedalījusies dažādu Holivudas filmu veidošanā. Viņa ir tikusi nominēta Amerikas Akadēmijas un Zelta globusa balvām par lomām filmās "Lepnums un aizspriedumi" (2005) un "Imitācijas spēle" (2014).

2008. gadā ietekmīgais finanšu žurnāls Forbes Naitliju ierindoja otrajā vietā starp pelnošākajiem cilvēkiem Holivudā, viņas gada ieņēmumi sastādīja 32 miljonus ASV dolāru. Šajā sarakstā viņa bija vienīgā neamerikāniete.

Karjera

1993.—2002. gads 
Pēc tam, kad Naitlija ieguva aģentu 6 gadu vecumā, viņa galvenokārt filmējās reklāmās un mazās TV lomās. Viņas pirmā loma bija "Mazā meitene" 1993. gada TV filmā Royal Celebration. Gadu vēlāk Naitlijai bija maza loma filmā A Village Affair. Vēlāk viņa bija arī aktrise 1995. gada filmā Innocent Lies un 1998. gada filmā Coming Home. Naitlija spēlēja princesi 1996. gada filmā The Treasure Seekers. Vēlāk 1999. gadā viņa spēlēja Rozes lomu filmā Oliver Twist.

1990. gadu beigās Naitlija parādījās vairākos televīzijas seriālus, tai skaitā arī ITV1 seriālā The Bill. Pēc tam viņai bija pirmā nozīmīga loma lielbudžeta filmā — Naitlija attēloja Padmes Amidalas aizvietotāju Sabé 1999. gada zinātniskās fantastikas filmā "Zvaigžņu kari: Ļaunumu vēstošā ilūzija". Sabé dialogu ierunāja pati Natālija Portmane. Tas tik darīts tādēļ, lai slēptu faktu, ka istabene Padme (ko attēloja Portmane) izrādās īstā Amidalas karaliene filmas beigās. Naitlija tika izvēlēta šai lomai, jo ārējā izskata ziņā ļoti līdzinājās Portmanei; pat abu aktrišu mātēm bija grūtības atšķirt, kura ir viņu meita, kad abas bija nogrimētas.

Naitlija pirmā reālā tēlojošā loma lielbudžeta filmā bija 2001. gadā, kur viņa tēloja Robina Huda meitu Walt Disney Productions televīzijas filmā "Zagļu princese" (Princess of Thieves). Viņa vairākas nedēļas trenējās loka šaukšanā, zobenu cīņā un jāšanā ar zirgiem, gatavojoties šai lomai. šajā laikā Naitlija arī parādījās 2002. gadā izlaistā trillerī "Bedre" (The Hole). Viņa arī parādījās "Doktors Živago" adaptācijas miniseriālā, kas pirmoreiz tika rādīts 2002. gadā un kas saņēma lielu skatītāju auditoriju, lai gan neviennozīmīgus kritiķu vērtējumus. Tajā pašā gadā viņa parādījās filmā "Glābējs" (Pure), kurā viņa tēloja pusaudzi grūtnieci, kura bija atkarīga no heroīna un kuras bērnu bija paņēmis aizgādībā sociālie dienesti. Pirmā starptautiski nozīmīgā Naitlijas loma bija filmā par futbolu — "Iesit kā Bekhems!", kas Apvienotajā Karalistē nopelnīja 18 miljonus dolāru, bet ASV — 32 miljonus dolāru.

2003.—2007. gads 
Pēc panākumiem filmā "Iesit kā Bekhems!" Naitlija tika piešķirta viena no galvenajām lomām filmā "Karību jūras pirāti: Melnās pērles lāsts", kas tika pirmizrādīta 2003. gada jūlijā, saņemot pozitīvas atsauksmes un arī ļoti lielus ienākumus.

Naitlijai pēc tam bija loma romantiskā komēdijā "Tāda ir mīlestība", kas tika izlaista 2003. gada novembrī un kurā spēlēja lomu arī Naitlijas bērnības viena no mīļākajām aktrisēm Emma Tompsone. Nākamā Naitlijas filma tika izlaista 2004. gada jūlijā. Tā bija "Karalis Arturs", kas saņēma nicinošas atsauksmes no kritiķiem. Viņa, gatavojoties šai filmai, bija trīs mēnešus apmeklējusi boksa, cīņas, loka šaušanas un jāšanas kursus. Tajā pašā mēnesī viņu žurnāla Hello! lasītāji atzina par vienu no daudzsološākajām pusaudžu vecuma aktrisēm. Žurnāls TIME savukārt izteicās, ka Naitlija vairāk sevi attīsta kā nopietnu aktrisi, nevis kā vienkāršu filmu zvaigzni.

2005. gadā viņa piedalījās trīs filmās. Pirmā no tām bija "Trako krekls", pēc tam — Tonija Skota filmā "Domino". Pēc piedalīšanās "Domino" Naitlijai tika veltīti diezgan lieli kritiķu noniecinājumi.

2005. gadā iznāca filma "Lepnums un aizspriedumi", kas ieguva vairāk kā 100 miljonus dolāru kases ieņēmumu pasaulē. Naitlija tika nominēta Zelta globusa balvai un Amerikas Kinoakadēmijas balvai (Oskaru togad ieguva Rīza Viterspūna). Tas nozīmēja, ka Naitlija kļuva par trešo jaunāko aktrisi, kas ir bijusi nominēta Amerikas Kinoakadēmijas balvai. Naitlija netika nominēta BAFTA kino balvai, par ko filmas "Lepnums un aizspriedumi" producents Tims Bevans pauda lielu neapmierinātību.

2006. gadā Naitlija kļuva par Kino mākslas un zinātnes akadēmijas locekli. Viņas līdz šim komerciāli veiksmīgākā filma "Karību jūras pirāti: Miroņa lāde" tika izdota 2006. gada jūlijā.

2008. gads — pašlaik 
2008. gadā Naitlija filmējās "Mīlestības robeža" kopā ar Sjēnu Milleri, Kilianu Mērfiju un Metjū Rīsu. Par lomu viņa saņēma pozitīvas atsauksmes. Vēlāk aktrise atveidoja galveno lomu drāmā "Hercogiene". Filma balstīta uz Amandas Formenas grāmatu Georgina, Duchess of Devonshire, K. Naitlija filmā atveidoja Devonšīras hercogieni Džordžeinu Kevendišu. Filma kinoteātros Apvienotajā Karalistē tika izrādīta kopš 2008. gada decembra.

2009. gada decembrī aktrise debitēja Londonas Vestenda teātrī Comedy Theatre ar lomu Mārtina Krimpa iestudējumā Moljēra komēdijai Le Misanthrope. Kritiķu vērtējumi par viņas atveidoto Dženiferas lomu bija galvenokārt pozitīvi. Par šo lomu viņa tika nominēta Lorensa Olivjē balvai kā labākā otrā plāna aktrise un Evening Standard balvai kā labākā aktrise.

2010. gadā Naitlija filmējās Mesijas Tedžedinas režisētajā filmā "Pagājusī nakts" (Last Night), vēl tajā filmējās Eva Mendesa, Sems Vortingtons un Žiloms Kanē. Tāpat 2010. gadā piedalījās filmu "Neatlaid mani" un "Londonas bulvāris" (London Boulevard) uzņemšanā. Vienīgā aktrises loma 2011. gadā bija Deivida Kronenberga vēsturiskajā drāmā "Bīstamā metode". Kopā ar Naitliju tajā galvenajās lomās spēlē Vigo Mortensens, Maikls Fasbenders un Vinsents Kasels. Scenārijs tika veidots pēc Kristofera Hemptona 2002. gada lugas The Talking Cure motīviem. Filmas pirmizrāde notika 68. Venēcijas kinofestivālā 2011. gada 2. septembrī.

Par otrā plāna lomu filmā "Imitācijas spēle" (2014) Naitlija otro reizi tika nominēta Amerikas Kinoakadēmijas balvai, kā arī Zelta globusa balvai un BAFTA kino balvai.

Atsauces

Ārējās saites 

1985. gadā dzimušie
Londonā dzimušie
Angļu kinoaktieri